《赠别晏成绩懋父太祝》
宋代·王令

懋甫相门儿，家世踏缨紞。
早年缀官簿，青衫蔚於菼。
本宜多骄矜，不谓锐意敢。
意贪英雄交，一手欲四揽。
偶来滥予会，臂搦首已颔。
酒狞夸胸襟，顶踵都一胆。
壮心羞摧藏，义内喜葅歜。
要言相死从，顾岂苟难斩。
听其自陈论，峭拔不平渐。
要之当一切，固令不黤黯。
忆予少年时，亦自喜黠{左氵右闯}。
於今老而悔，壮意日凋减。
惜夫相遇迟，君於我已检。
骤闻强大语，若虎饿得啖。
已无相高心，徒有志气感。
春风吹天昏，醉目睨愁黪。
念当相别去，两怀不无惨。
何时重来过，慰我涸辙噞。
唯其去後怀，犹一饱复歉。
幸有西南风，时作寄我椠。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。